เจ้าหญิงอเล็กซานดราแห่งซัคเซิน-อัลเทินบวร์ค

**แกรนด์ดัชเชสอเล็กซานดรา โยชิฟอพนาแห่งรัสเซีย** () หรือพระนามแรกประสูติ **เจ้าหญิงอเล็กซานดราแห่งซัคเซิน-อัลเทินบวร์ค** (ประสูติ 8 กรกฎาคม ค.ศ. 1830 – สิ้นพระชนม์ 6 กรกฎาคม ค.ศ. 1911) เป็นพระราชธิดาองค์ที่ห้าของโจเซฟ ดยุกแห่งซัคเซิน-อัลเทนบวร์คและดัชเชสอเมเลียแห่งเวือร์ทเทมแบร์ก เป็นพระขนิษฐาในมารี แห่งซัคเซิน-อัลเทินบวร์ค สมเด็จพระราชินีแห่งฮันโนเฟอร์ ทรงอภิเษกสมรสกับแกรนด์ดยุกคอนสแตนติน นิโคลาเยวิช แห่งรัสเซียพระราชโอรสใน จักรพรรดินีโคไลที่ 1 แห่งรัสเซีย และทรงเป็นพระราชมารดาในโอลกา คอนสแตนตินอฟนา สมเด็จพระราชินีแห่งกรีซ จึงทรงเป็นสมเด็จพระบรมราชบุพการีของพระราชวงศ์กรีซในปัจจุบัน

## พระชนม์ชีพช่วงต้น

**เจ้าหญิงอเล็กซานดราแห่งซัคเซิน-อัลเทนบวร์ค** ประสูติเมื่อวันที่ 8 กรกฎาคม ค.ศ. 1830 เป็นพระธิดาใน โจเซฟ ดยุกแห่งซัคเซิน-อัลเทินบวร์ค กับ ดัชเชสอมาเลีย แห่งเวือร์ทเทิมแบร์ค มีเจ้าพี่เจ้าน้องร่วมพระอุทร 6 พระองค์ดังนี้
*เจ้าหญิงมารีแห่งซัคเซิน-อัลเทินบวร์คต่อมาทรงดำรงพระยศเป็น**สมเด็จพระราชินีแห่ง[[ราชวงศ์ฮันโนเฟอร์|ฮันโนเฟอร์]]** ทรงอภิเษกสมรสกับพระเจ้าเกออร์คที่ 5 แห่งฮันโนเฟอร์ เป็นพระธิดาองค์โต
*เจ้าหญิงพอลีน (สิ้นพระชนม์ตั้งแต่ทรงพระเยาว์)
*เจ้าหญิงเทเรซ (สิ้นพระชนม์ตั้งแต่ทรงพระเยาว์)
*เจ้าหญิงเอลิซาเบธแห่งซัคเซิน-อัลเทินบวร์คต่อมาทรงดำรงพระยศเป็นแกรนด์ดัชเชสแห่งโอลเดินบวร์ค เป็นพระธิดาองค์ที่สี่
*เจ้าหญิงอเล็กซานดราแห่งซัคเซิน-อัลเทนบวร์ค (พระองค์เอง) เป็นพระธิดาองค์ที่ 5
*เจ้าหญิงลูอีเซอ (สิ้นพระชนม์ตั้งแต่ทรงพระเยาว์)
ทั้งนี้ ยังทรงสืบเชื้อสายพระโลหิตมาจากพระราชวงศ์อังกฤษบางส่วน ผ่านทางดัชเชสอมาเลีย แห่งเวือร์ทเทิมแบร์ค พระราชมารดา ซึ่งสืบเชื้อสายทางสตรีจากเจ้าหญิงเฮนเรียตแห่งนัสเซา-ไวล์บวร์ค พระอัยยิกา มาที่เจ้าหญิงแคโรไลนาแห่งออเรนจ์-นัสเซาพระปัยยิกา ซึ่งเป็นพระธิดาในเจ้าหญิงแอนน์ พระราชกุมารีและเจ้าหญิงแห่งออเรนจ์ พระราชธิดาในพระเจ้าจอร์จที่ 2 แห่งบริเตนใหญ่

ทั้งนี้ยังทรงมีพระนามลำลองเป็นที่เรียกในหมู่พระญาติว่า "แซนนี่"

## อภิเษกสมรส

ในช่วงฤดูร้อน ปี ค.ศ. 1846 พระองค์ทรงพบกับพระญาติห่าง ๆ อย่างแกรนด์ดยุกคอนสแตนติน นิโคลาเยวิช แห่งรัสเซียซึ่งเสด็จเยือนเมืองอัลเทินบวร์ค พระองค์นี้เป็นพระราชโอรสในจักรพรรดินีโคไลที่ 1 แห่งรัสเซียกับจักรพรรดินีอะเลคซันดรา เฟโอโดรอฟนาแห่งรัสเซีย (ชาร์ล็อตต์แห่งปรัสเซีย) ต่อมาหลังจากที่ประทับได้ประมาณสองถึงสามวัน แกรนด์ดัชเชสเยเลนา ปัฟลอฟนาแห่งรัสเซียก็เสด็จมาให้การต้อนรับในฐานะพระญาติ โดยทรงเป็นพระญาติกับเจ้าหญิงอเล็กซานดราในฐานะที่ทรงสืบเชื้อสายจาก เฟรเดอริกที่ 2 ยูจีน ดยุกแห่งเวือร์ทเทิมแบร์ก เช่นเดียวกับดัชเชสอมาเลีย พระมารดาของเจ้าหญิง ซึ่งแกรนด์ดัชเชสเยเลนา ปัฟลอฟนา แห่งรัสเซียทรงอภิเษกสมรสกับแกรนด์ดยุคมิคาอิล ปัฟโลวิชพระอนุชาในจักรพรรดินีโคไลที่ 1 แห่งรัสเซีย จึงทรงศักดิ์เป็นพระญาติสายพระมาตุจฉาของเจ้าหญิงอเล็กซานดรา และพระปิตุลานีของแกรนด์ดยุกคอนสแตนติน นิโคลาเยวิช ฉะนั้นด้วยสายพระโลหิตของแกรนด์ดัชเชสเยเลนา จึงมีอิทธิพลอย่างยิ่งต่อทั้งสองพระองค์ เพียงไม่นานก็ทรงย้ายไปประทับ ณ เซนต์ปีเตอส์เบิร์ก

แกรนด์ดยุกคอนสแตนตินทรงโปรดในดนตรีและการเล่นเปียโน เช่นเดียวกับที่เจ้าหญิงอเล็กซานดราโปรด เพียงไม่นานนักแกรนด์ดยุกก็ทรงหลงใหลในเจ้าหญิงอเล็กซานดรา และพิศวาสเจ้าหญิงอยากจะอภิเษกสมรสมากอย่างยิ่ง ถึงขั้นกล่าวว่า:
: *“ผมไม่รู้ว่าเกิดอะไรขึ้นกับผม มันเหมือนกับว่าผมเป็นคนใหม่โดยสิ้นเชิง แค่ความคิดเดียวที่ทำให้ผมหวั่นไหว แค่ภาพเดียวที่เต็มตาผม คือเธอคนเดียวและตลอดไป นางฟ้าของผม จักรวาลของผม ผมคิดว่าผมตกหลุมรักจริง ๆ อย่างไรก็ตาม มันหมายความว่าอย่างไร ผมรู้จักเธอแค่ไม่กี่ชั่วโมงและผมก็จมอยู่ในความหลงใหลแล้ว”*
ขณะนั้นแกรนด์ดยุกคอนสแตนติน มีพระชันษา 19 ปี ส่วนเจ้าหญิงอเล็กซานดรามีพระชันษา 16 ปี ทางฝ่ายของเจ้าหญิงอเล็กซานดรา ทรงขอว่ารอเจ้าหญิงอีก 2 ปี จึงจะให้อภิเษกสมรส

วันที่ 2 ตุลาคม ค.ศ. 1847 เจ้าหญิงอเล็กซานดรา เสด็จถึงรัสเซีย ได้รับการต้อนรับอย่างอบอุ่นและยิ่งใหญ่ และทรงมีพระพักตร์คล้ายแกรนด์ดัชเชสอเล็กซานดรา นิโคลาเยฟนาแห่งรัสเซียพระขนิษฐาของพระสวามีมาก ๆ ส่งผลทำให้จักรพรรดินีอะเลคซันดรา เฟโอโดรอฟนาแห่งรัสเซีย (ชาร์ล็อตต์แห่งปรัสเซีย) ถึงขั้นทรงพระกรรแสงที่ได้พบกันครั้งแรก

เดือนกุมภาพันธ์ ค.ศ. 1848 จึงทรบย้ายศาสนามานับถือคริสตจักรรัสเซียออร์ทอดอกซ์ พร้อมกับได้รับพระราชทานพระนามว่า **แกรนด์ดัชเชสอเล็กซานดรา โยชิฟอพนาแห่งรัสเซีย** 

วันที่ 11 กันยายน ค.ศ. 1848 จึงมีพิธีอภิเษกสมรสของเจ้าหญิงอเล็กซานดรากับแกรนด์ดยุกคอนสแตนติน ซึ่งจัดขึ้นที่พระราชวังฤดูหนาว ในเซนต์ปีเตอส์เบิร์ก ก่อนที่จะทรงได้ประทับ ณ พระราชวังหินอ่อน ทั้งนี้ยังทรงได้รับพระราชวังปาฟลอฟสค์ เพิ่มเติม และยังมีที่ประทับที่ไครเมีย และที่อื่น ๆ ในรัสเซีย

## บั้นปลายพระชนม์ชีพ

ในช่วงบั้นปลายพระชนม์ชีพ นับแต่ปี ค.ศ. 1889 ทรงห้ามมิให้พระสวามีเสด็จไปหาบรรดาอนุภรรยาทั้งหลาย ซึ่งขณะนั้นพระสวามีทรงพระประชวร จึงห้ามบรรดาอนุภรรยาได้อย่างขาดลอย

ปี ค.ศ. 1896 ทรงมีพระชันษายืนพอที่จะเสด็จเข้าร่วมงานพระราชพิธีบรมราชาภิเษกจักรพรรดินีโคลัสที่ 2 กับจักรพรรดินีอเล็กซานดรา เฟโอโดรอฟนา  ในฐานะพระอัยยิกา พร้อมด้วยพระโอรส-พระธิดา

บันทึกของแกรนด์ดยุกคิริล วลาดิมีโรวิช ได้กล่าวไว้ถึงเจ้าหญิงอเล็กซานดราถึงเป็น สตรีที่น่าเกรงขามที่สุดคนนึง ว่า "เสียงแหลมสูง...ขับรถม้าเปิดโล่งที่มีหลังคาคลุมอยู่ ซึ่งสามารถเปิดและปิดได้เหมือนร่ม ฉันไม่เคยเห็นอะไรแบบนี้ที่ไหนมาก่อน และคิดว่าเธอเป็นคนเดียวในโลกที่มีหลังคาคลุมรถม้าที่ชาญฉลาดเช่นนี้"

แกรนด์ดัชเชสอเล็กซานดรา โยชิฟอพนาแห่งรัสเซีย เสด็จสิ้นพระชนม์เมื่อวันที่ 6 กรกฎาคม ค.ศ. 1911 สิริพระชันษา 80 ปี ซึ่งเป็นสองวันก่อนวันประสูติครบรอบ 81 ปี โดยในช่วงบั้นปลายพระชนม์ชีพได้ทรงพระประชวรด้วยพระโรค พระวักกะพิการมาระยะนึงแล้ว

## พระโอรส พระธิดา
#แกรนด์ดยุกนิโคไล คอนสแตนติโนวิช (14 กุมภาพันธ์ ค.ศ. 1850 – 26 มกราคม ค.ศ. 1918); ทรงเสกสมรสเมื่อปี ค.ศ. 1882, กับนาเดจดา อเล็กซานดรอฟนา ฟอน เดรเยอร์
#โอลกา คอนสแตนตินอฟนา สมเด็จพระราชินีแห่งกรีซ ( – 18 มิถุนายน ค.ศ. 1926); ทรงอภิเษกสมรสเมื่อปี ค.ศ. 1867 กับ พระเจ้าเยออร์ยีโอสที่ 1 แห่งกรีซ และเป็นสมเด็จพระบรมราชบุพการีในสมเด็จพระราชาธิบดีเฟลิเปที่ 6 แห่งสเปนและสมเด็จพระเจ้าชาลส์ที่ 3 แห่งสหราชอาณาจักร
#แกรนด์ดัชเชสเวรา คอนสแตนตินอฟนา (16 กุมภาพันธ์ ค.ศ. 1854 – 11 เมษายน ค.ศ. 1912); ทรงเสกสมรสเมื่อปี ค.ศ. 1874 กับ ดยุกยูจีนแห่งเวือร์ทเทิมแบร์ก
#แกรนด์ดยุกคอนสแตนติน คอนสแตนติโนวิช (22 สิงหาคม ค.ศ. 1858 – 15 มิถุนายน  ค.ศ. 1915); ทรงเสกสมรสเมื่อปี ค.ศ. 1884 กับ แกรนด์ดัชเชสเอลิซาเบธ มาฟริคีฟนา
#แกรนด์ดยุกดิมิทรี คอนสแตนติโนวิช (13 มิถุนายน ค.ศ. 1860 – 28 มกราคม ค.ศ. 1919); มิได้เสกสมรส
#แกรนด์ดยุกวยาเชสลาฟ คอนสแตนติโนวิช (13 กรกฎาคม ค.ศ. 1862 – 27 กุมภาพันธ์ ค.ศ. 1879); มิได้เสกสมรส

## อ้างอิง

## บรรณานุกรม

*Zeepvat, Charlotte. *Romanov Autumn*. Sutton Publishing, 2000. 
*Kirill Vladimirovich, Grand Duke. *My Life in Russia’s Service*. London: Selwyn and Blount, 1939.

หมวดหมู่:ราชวงศ์ซัคเซิน-อัลเทินบวร์ค
หมวดหมู่:แกรนด์ดัชเชสแห่งรัสเซีย
หมวดหมู่:ราชวงศ์โรมานอฟ